Johanne Schmidt-Nielsen (EL), 2008-01-23:
Jeg er overbevist om, at det ikke bliver svært at få oppositionen med på at sørge for, at asylansøgere kan blive selvforsørgende.
Men jeg vil gerne spørge, om ordføreren har nogen som helst tro på, at man i eventuelle forhandlinger med Dansk Folkeparti vil kunne få Dansk Folkeparti til at sikre selvforsørgelse.
I øvrigt kunne jeg også godt tænke mig at høre, hvad tidsfristen er for den her aftale, som Ny Alliance vil gå ind og genforhandle.
Har hr. Naser Khader nogen som helst tro på, at Dansk Folkeparti vil sikre, at de mennesker, vi taler om, bliver selvforsørgende?
Statsministeren foregav under valgkampen, at regeringen ønskede en bred aftale om dansk asylpolitik.
Den aftale, der er blevet indgået mellem regeringen og Dansk Folkeparti om vilkårene for afviste asylansøgere, efterlader kontraktpolitikkens bagmand med en voldsomt krakeleret overflade.
Her er ikke forbedrede vilkår for børn og voksne, der bliver psykisk syge af indespærring i centrene eller hvis sygdom forværres; her er kriminalisering af sort arbejde i stedet for mulighed for legalt arbejde; her er ikke garanti for, at børnene kan komme i folkeskole, eller at de voksne kan komme i uddannelse; her er først mulighed for, at afviste asylansøgere med børn efter 1 års sagsbehandling og derefter 3 års ventetid kan få mulighed for at bosætte sig uden for hegnet, hvis familien har ikkedefinerede særlige behov og i øvrigt kun, hvis familien kommer fra Irak, Iran, Somalia eller Kosova.
Aftalen vil maksimalt give mindre forbedringer for 170 af de 1.800 asylansøgere, der i dag sidder i centrene.
Den aftale viser, at uanset navnet på ministeren, så er den virkelige minister på det her område Dansk Folkepartis formand.
Enhedslisten ønsker en asylpolitik, der betyder, at alle afviste asylansøgere får permanent opholdstilladelse efter 1 år, hvis de ikke har kunnet hjemsendes på grund af kaotiske og farlige tilstande i hjemlandet; at asylansøgere får mulighed for arbejde og uddannelse, og i øvrigt mulighed for at arbejde på samme betingelser som alle andre; at asylansøgere får mulighed for at bosætte sig uden for lejrene, så lejrene først og fremmest fungerer som modtagelsescentre; at alle asylbørn får mulighed for at komme i daginstitution og i skole; at dansk asylpolitik bringes i overensstemmelse med FN's børnekonvention - et bidrag kunne f.eks. være at tilbyde børn en egen advokat i asylsager, som man f.eks. har gjort i Canada.
Hele pointen her er, at asylpolitikken skal bidrage til at fjerne mest mulig usikkerhed om asylansøgernes position.
Asylpolitikken skal bidrage til en permanent, holdbar situation og bidrage til muligheden for at føre et så normalt liv som overhovedet muligt, herunder at indgå som en naturlig del af samfundet.
Fru Pia Christmas-Møller har fremsat et forslag til vedtagelse, der ændrer tidsgrænsen for ophold på centrene fra 3 år til 2 år efter endeligt afslag som forudsætning for at kunne få bopæl på den anden side af hegnet.
Enhedslisten vil støtte forslaget til vedtagelse.
Det gør vi, fordi det er en lille forbedring i forhold til, hvad regeringen og Dansk Folkeparti har lagt frem, men jeg vil meget gerne understrege, at en grænse på 2 år frem for 3 år bestemt ikke gør dansk asylpolitik human.